DÔVODOVÁ SPRÁVA

KONTEXT NÁVRHU

1. Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006[1] (ďalej len „nariadenie o EGF“).

2. Belgické orgány podali žiadosť EGF/2014/012 BE/ArcelorMittal o finančný príspevok z EGF v dôsledku prepúšťania v spoločnosti ArcelorMittal Liège S.A. v Belgicku.

3. Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z fondu EGF sú splnené.

ZHRNUTIE ŽIADOSTI

Žiadosť o podporu z EGF: || EGF/2014/012 BE/ArcelorMittal

Členský štát: || Belgicko

Príslušný(-é) región(-y) (úroveň NUTS 2): || Prov. Liège (BE 33).

Dátum podania žiadosti: || 22. 7. 2014

Dátum potvrdenia prijatia žiadosti: || 4. 8. 2014

Dátum žiadosti o dodatočné informácie: || 24. 7. 2014

Termín na poskytnutie dodatočných informácií: || 16. 9. 2014

Termín na dokončenie posúdenia: || 9. 12. 2014

Kritérium zásahu: || Článok 4 ods. 1 písm. a) nariadenia o EGF

Hlavný podnik: || ArcelorMittal Liège S.A.

Odvetvie(-a) ekonomickej činnosti (divízia NACE rev. 2)[2]: || Divízia 24 „Výroba a spracovanie kovov“

Počet pobočiek, dodávateľov a následných výrobcov: || 0

Referenčné obdobie (štyri mesiace): || 1. januára 2014 – 1. mája 2014

Počet prepustených osôb alebo prípadov ukončenia činnosti počas referenčného obdobia (a): || 752

Počet prepustených osôb alebo prípadov ukončenia činnosti pred referenčným obdobím alebo po ňom (b): || 533

Celkový počet prepustených osôb (a + b): || 1 285

Celkový odhadovaný počet dotknutých prijímateľov: || 910

Rozpočet na personalizované služby (v EUR) || 2 575 900

Rozpočet na vykonávanie EGF[3] (v EUR) || 76 578

Celkový rozpočet (v EUR) || 2 652 478

Príspevok z EGF (60 %) (v EUR) || 1 591 486

POSÚDENIE ŽIADOSTI

Postup

4. Belgické orgány podali žiadosť EGF/2014/012 BE/ArcelorMittal 22. júla 2014, t. j. do 12 týždňov odo dňa, keď boli splnené ďalej stanovené kritériá zásahu. Komisia poslala belgickým orgánom prvý súbor otázok 24. júla 2014 a potvrdila prijatie žiadosti do dvoch týždňov od dátumu jej predloženia 4. augusta 2014. Členský štát poskytol dodatočné informácie do šiestich týždňov od dátumu potvrdenia prijatia žiadosti. Lehota 12 týždňov od prijatia úplnej žiadosti, v rámci ktorej by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 9. decembra 2014.

Oprávnenosť žiadosti

Príslušné podniky a prijímatelia

5. Žiadosť sa týka 1 285 pracovníkov prepustených v spoločnosti ArcelorMittal Liège S.A, ktorá pôsobila v ekonomickom odvetví zaradenom do divízie 24 klasifikácie NACE („Výroba a spracovanie kovov“). Prepúšťanie zo strany podniku sa týkalo prevažne regiónu na úrovni NUTS 2[4], región Liège (BE33).

Kritériá zásahu

6. Belgické orgány predložili žiadosť podľa kritéria zásahu uvedeného v článku 4 ods. 1 písm. a) nariadenia o EGF, v ktorom sa vyžaduje, aby počas referenčného obdobia štyroch mesiacov dosiahol počet prepustených pracovníkov alebo samostatne zárobkovo činných osôb, ktoré ukončili svoju činnosť, najmenej 500 osôb v jednom podniku v jednom členskom štáte vrátane pracovníkov, ktorí boli prepustení u dodávateľov daného podniku a následných výrobcov.

7. Referenčné obdobie štyroch mesiacov trvalo od 1. januára 2014 do 1. mája 2014.

8. Žiadosť sa týka 752 pracovníkov podniku prepustených[5] počas referenčného obdobia štyroch mesiacov.

Stanovenie počtu prepustených osôb a prípadov ukončenia činnosti

9. Počet prepustených sa vypočítal od dátumu individuálnej výpovede zo strany zamestnávateľa, ktorou pracovníka prepúšťa alebo vypovedá jeho zmluvu.

Oprávnení prijímatelia

10. Okrem už uvedených pracovníkov patrí medzi oprávnených prijímateľov aj 533 pracovníkov prepustených pred referenčným obdobím štyroch mesiacov alebo po ňom. Títo pracovníci boli prepustení po všeobecnom oznámení o plánovanom prepúšťaní 14. októbra 2011. Je možné preukázať jasnú príčinnú súvislosť s udalosťou, ktorej dôsledkom bolo prepúšťanie počas referenčného obdobia, keďže všetky prípady prepúšťania sú spojené s tým istým procesom znižovania počtu zamestnancov, ktorý sa začal v októbri 2011.

11. Celkový počet oprávnených prijímateľov je preto 1 285.

Súvislosť medzi prepúšťaním a vážnymi zmenami v usporiadaní svetového obchodu v dôsledku globalizácie

12. Na účely preukázania súvislosti medzi prepúšťaním a vážnymi štrukturálnymi zmenami v usporiadaní svetového obchodu v dôsledku globalizácie belgické orgány uvádzajú, že v odvetví výroby ocele, v ktorom pôsobila spoločnosť ArcelorMittal Liège S.A., došlo k vážnym hospodárskym problémom, a to najmä k rýchlemu znižovaniu trhového podielu EÚ.

13. V období rokov 2007 až 2013 došlo v krajinách EÚ-27 k poklesu výroby surovej ocele z 210,1 milióna ton na 166,2 milióna ton[6] (– 20,9 %, t. j. – 3,8 % ročnej miery rastu[7]), pričom celosvetovo výroba vzrástla z 1 348,1 milióna ton na 1 649,3 milióna ton (+ 22,3 %, t. j. + 3,4 % ročnej miery rastu). V dôsledku toho na základe údajov, na ktoré sa odvolávajú belgické úrady, sa v období rokov 2007 – 2013 podiel EÚ na výrobe ocele neustále znižoval (zo 16 % celosvetovej výroby ocele v roku 2007 na 10 % v roku 2013). Pokles výroby v Európe bol výraznejší ako v Spojených štátoch a Rusku. Naproti tomu v tom istom období prudko vzrástol podiel Ázie, a to z 56 % na 67 %.

14. Účinky týchto zmien v usporiadaní obchodu ešte zhoršili ďalšie faktory, napríklad zníženie dopytu po oceli v automobilovom a stavebnom odvetví v EÚ v dôsledku hospodárskej krízy a relatívne zvýšenie výrobných nákladov (suroviny, energie, obmedzenia týkajúce sa životného prostredia atď.). Tieto faktory narušili konkurencieschopnosť oceliarskeho priemyslu EÚ a v posledných rokoch viedli k zániku vysokého počtu pracovných miest v oceliarskom odvetví v dôsledku zatvárania závodov alebo reštrukturalizácie niekoľkých výrobcov ocele v Európe[8]. Napríklad v rokoch 2008 až 2013 klesol počet osôb zamestnaných v metalurgickom priemysle (NACE Rev. 2 divízia 24 „Výroba a spracovanie kovov“) v krajinách EÚ-27 o približne 280 000 z 1,44 na 1,16 milióna (– 19,4 %).

15. Od zriadenia EGF v roku 2007 prišli štyri žiadosti o mobilizáciu prostriedkov EGF v oceliarskom odvetví[9]. Tri z týchto žiadostí boli spojené s veľkými štrukturálnymi zmenami v usporiadaní svetového obchodu v dôsledku globalizácie[10] a jedna súvisela so svetovou finančnou a hospodárskou krízou[11].

Udalosti, ktoré spôsobili prepúšťanie a ukončenie činnosti

16. Udalosti, ktoré spôsobili prepúšťanie a ukončenie činnosti, súvisia s oznámením o značnej reštrukturalizácii skupiny ArcelorMittal Group v rámci Európskej Únie v roku 2008. K rozhodnutiu sa dospelo vzhľadom na nadmernú kapacitu, ktorou spoločnosť disponovala v Európe, v porovnaní s vývojovými trendmi na trhu. Skupina rozhodla o trvalom zatvorení 10 z 25 vysokých pecí, ktoré v Európe mala, a o zatvorení viacerých výrobných jednotiek. Za 5 rokov zaniklo takmer 33 000 pracovných miest, čo predstavuje približne 25 % celkovej pracovnej sily.

17. Podľa belgických úradov pokles dopytu po oceli, relatívny nárast výrobných nákladov (nerastné suroviny, energia, environmentálne obmedzenia atď.) a zníženie cien ocele (takmer 17 % v prípade oceľových zvitkov) viedli k tomu, že výrobca v roku 2011 znížil produkciu a rozhodol sa zavrieť vysokú pec v Liège, čo v konečnom dôsledku viedlo k prepusteniu všetkých 1 285 pracovníkov.

Očakávané účinky prepúšťania na miestne, regionálne a celoštátne hospodárstvo a zamestnanosť

18. Kovospracujúci priemysel v Liège zaznamenal v posledných rokoch pokles zo 6 193 pracovných miest v 40 podnikoch v roku 2007 na 4 187 pracovných miest v 35 podnikoch v roku 2012, čo predstavuje zníženie zamestnanosti v odvetví o 32 %. Dôsledky prepúšťania v spoločnosti ArcelorMittal sú o to významnejšie, že jej podiel predstavuje 78,9 % pracovných miest v miestnom odvetví spracovania kovov a 14,3 % pracovných miest v odvetví výroby.

19. Dosah finančnej krízy z rokov 2008 – 2009 a 2011 na hospodárstvo vo Valónsku je naďalej viditeľný a prepúšťanie v spoločnosti ArcelorMittal povedie k zániku ďalších pracovných miest v regióne. V Liège bolo v máji 2014 zaregistrovaných 54 440 uchádzačov o prácu, t. j. 19,48 % miera nezamestnanosti. Týmto osobám často chýba kvalifikácia (49,9 % z nich nemá vyššie stredoškolské vzdelanie) a 40,4 % je bez zamestnania dlhšie ako dva roky. Miera ekonomickej aktivity v Liège patrí k najnižším vo Valónskom regióne s 53,4 % (56,7 % vo Valónskom regióne)[12].

Dotknutí prijímatelia a navrhované opatrenia

Dotknutí prijímatelia

20. Počet dotknutých prijímateľov, ktorých účasť na opatreniach sa očakáva, sa odhaduje na 910. Rozdelenie týchto pracovníkov podľa pohlavia, štátnej príslušnosti a vekovej skupiny:

Kategória || Počet dotknutých príjemcov

Pohlavie: || muži: || 871 || (96 %)

|| ženy: || 39 || (4 %)

Štátna príslušnosť: || občania EÚ: || 910 || (100 %)

|| pracovníci, ktorí nie sú občanmi EÚ: || 0 || (0 %)

Veková skupina: || 15 – 24 rokov: || 25 || (3 %)

|| 25 – 29 rokov: || 37 || (4 %)

|| 30 – 54 rokov: || 803 || (88 %)

|| 55 – 64 rokov: || 45 || (5 %)

|| nad 64 rokov: || 0 || (0 %)

Oprávnenosť navrhovaných opatrení

21. Len niektoré z opatrení, ktoré sú súčasťou činností realizovaných belgickými orgánmi na podporu prepustených pracovníkov z podniku ArcelorMittal, budú spolufinancované z EGF. Opatrenia, ktoré sú záväzné v zmysle postupu hromadného prepúšťania v Belgicku a ktoré sa vykonávajú ako súčasť bežných činností oddelenia zodpovedného za prechod do iného zamestnania (napr. podpora pri prechode na iné pracovisko, odborná príprava, pomoc pri hľadaní zamestnania a kariérne poradenstvo atď.) preto nie sú súčasťou tejto žiadosti o prostriedky z EGF.

22. Personalizované služby, ktoré sa majú poskytnúť prepusteným pracovníkom, pozostávajú z týchto opatrení:

– Prechod do iného zamestnania

Podpora/usmernenie/integrácia Tento súbor služieb vychádza zo štandardných činností, ktoré realizuje oddelenie zodpovedné za prechod do iného zamestnania[13]. Tieto služby bude zabezpečovať tím zložený zo zamestnancov FOREM-u (projektový manažér, špecializovaní poradcovia) v spolupráci so zástupcami bývalých pracovníkov, ktorí pôsobia ako „sociálni pomocníci“ (accompagnateurs sociaux) s cieľom podporiť pracovníkov, aby sa zapojili do opatrení, a pomôcť im s administratívnymi úkonmi. Na uľahčenie kontaktu medzi pracovníkmi sú služby poskytované všetkým prepusteným pracovníkom spoločne v určených priestoroch. Služby tvoria tri druhy činností: i) informovanie všetkých pracovníkov o postupoch pri hľadaní zamestnania (ako napísať životopis a žiadosť o zamestnanie, ako využívať internetové zdroje atď.), vysvetlenie platných pracovných predpisov (týkajúcich sa presunu na iné pracovisko, nezamestnanosti, pracovnej zmluvy, dôchodku), zvyšovanie povedomia o diskriminácii, prezentácia povolaní a odvetví, ktoré majú potenciál atď.; ii) individuálne pohovory s poradcom z FOREM-u (audit zručností, kariérna dráha, pokyny k odbornej príprave atď.); iii) bezplatný a otvorený prístup k nástrojom na hľadanie zamestnania (IT vybavenie s pripojením na internet, telefón, potrebné dokumenty atď.). Toto opatrenie sa bude týkať všetkých 910 dotknutých pracovníkov a bude trvať maximálne 24 mesiacov.

Podpora pri hľadaní zamestnania FOREM bude realizovať aj špecifické činnosti, ktoré pracovníkom uľahčia hľadanie zamestnania a pomôžu prekonať ťažkosti pri prechode do iného zamestnania. Patria sem stretnutia prepustených pracovníkov s potenciálnymi zamestnávateľmi (priraďovanie voľných pracovných miest k vhodným žiadostiam), návštevy podnikov, stretnutia s náborovými pracovníkmi zamerané na prípravu na pracovný pohovor a výmena skúseností s inými pracovníkmi, ktorí už boli preškolení alebo si našli zamestnanie po hromadnom prepúšťaní.

– Odborná príprava a rekvalifikácia:

Integrovaná odborná príprava: FOREM alebo centres de competences, príp. IFAPME[14] by mohli poskytnúť rôzne typy kurzov odbornej prípravy (v závislosti od typu kurzu). Ako prvý krok budú zamestnanci FOREM-u pomáhať každému účastníkovi stanoviť si pracovné ciele a vybrať si jeden z troch modulov odbornej prípravy. Pracovníci, ktorí by sa mohli rekvalifikovať na pracovné miesto podobné tomu, ktoré mali v podniku ArcelorMittal, by mohli absolvovať buď špecifický modul, príp. modul špecializácie (40 hodín) a prispôsobiť tak svoje spôsobilosti aktuálnym potrebám, alebo doplnkový kurz na získanie nových kvalifikácií (320 hodín), ktorý by im umožnil uchádzať sa o zamestnanie v niektorom z nových povolaní v odvetví priemyslu. Na rekvalifikáciu do úplne inej oblasti činnosti by pracovníci mohli absolvovať kurz odbornej prípravy (v priemere 960 hodín), aby získali spôsobilosti potrebné na výkon takéhoto povolania. Na konci každého modulu odbornej prípravy je možné nové zručnosti posúdiť a zdokumentovať. Podľa typu odbornej prípravy a charakteru spôsobilostí by účastníci získali buď formálne certifikáty o zručnostiach (t. j. osvedčenie o spôsobilosti), certifikát o účasti (v prípade spôsobilostí alebo povolaní, pre ktoré neexistuje žiadne formálne osvedčenie), alebo potvrdenie zručností (v prípade zručností a spôsobilostí nadobudnutých mimo formálnych kurzov odbornej prípravy). Formálne uznanie zručností sa overuje skúškami, po ktorých sa udelí tzv. „Potvrdenie o spôsobilostiach nadobudnutých po absolvovaní odbornej prípravy“ (Certificat des Compétences Acquises en Formation – CECAF). Zručnosti sa overujú skúškami, po ktorých sa udelí osvedčenie o spôsobilosti (titres de compétences).

Odovzdávanie skúseností: Skúsení pracovníci si môžu zdokonaliť zručnosti a odborné znalosti tým, že sa stanú učiteľmi alebo školiteľmi v odbornom vzdelávaní. FOREM a združenia z rôznych oblastí odborného vzdelávania vypracujú osobitný modul na zvýšenie informovanosti a činnosti pred odbornou prípravou, ktorý má podporiť niektorých pracovníkov, aby sa nechali vyškoliť a stali sa učiteľmi odbornej prípravy. Súčasťou tohto modulu bude poskytovanie špecifických informácií, technickej pomoci, organizácia stretnutí s odborníkmi z praxe a návštev podnikov. Modul bude trvať osem týždňov a bude zameraný na približne 10 pracovníkov.

– Podpora podnikania:

Podpora zakladania podnikov: Pracovníkom, ktorí zvažujú založenie vlastného podniku, poskytne poradenstvo a podporu poradca pri zakladaní podniku z FOREM-u. Táto podpora zahŕňa dve hlavné činnosti: i) spoločné informačné stretnutia na zvyšovanie informovanosti o príležitostiach na zakladanie podnikov, poskytovanie informácií o právnych aspektoch a opatrenia na podporu zakladania podnikov; ii) individuálne pohovory so záujemcami s cieľom zhodnotiť ich projekty a skontaktovať ich s organizáciami a poskytovateľmi služieb na podporu podnikania. Poradca bude úzko spolupracovať s oddeleniami zodpovednými za prechod do iného zamestnania, aby pracovníkom pomohol s podnikateľskými projektmi. Na informačných stretnutiach sa očakáva účasť okolo 50 pracovníkov a okolo 20 by sa zúčastnilo pohovorov a následných činností.

Podpora kolektívnych projektov: Skupine pracovníkov, ktorá možno zvažuje spoločne založiť „sociálny“ podnik, poskytne poradenstvo a podporu špecializovaná poradenská služba (vybraná na základe výzvy na predkladanie návrhov) a oddelenie zodpovedné za prechod do iného zamestnania. Súčasťou tejto podpory sú stretnutia zamerané na zvýšenie informovanosti a povedomia o zakladaní podniku a základných manažérskych zručnostiach a na poradenstvo súvisiace so zakladaním podniku (napr. vypracovanie podnikateľského plánu, právneho štatútu, marketing atď.). Na pokrytie počiatočných nákladov takýchto podnikateľských projektov môžu byť udelené granty. Pracovníci musia predložiť žiadosť, ktorá bude obsahovať opis projektu (napr. zručnosti a skúsenosti pracovníkov, štúdia uskutočniteľnosti, finančná analýza, trhový potenciál, vyhliadky rastu, sociálno-ekonomický prínos atď.). Podporný výbor oddelenia zodpovedného za prechod do iného zamestnania, ktorý združuje predstaviteľov zamestnancov, odborov a FOREM-u, žiadosť posúdi a rozhodne, či grant udelí alebo nie. Každý pracovník zapojený do projektu môže získať grant vo výške 5 000 eur (finančné prostriedky všetkých zúčastnených pracovníkov sa spoja). Granty sa môžu použiť na nákup zariadení a tovarov, propagáciu, poradenstvo, odbornú prípravu atď. Poradenská služba bude spravovať granty a podávať FOREM-u správy o využívaní prostriedkov (faktúry a podporná dokumentácia). Očakáva sa, že na tomto opatrení sa zúčastní okolo 100 pracovníkov a že im bude udelených päť grantov na podporu.

23. Navrhované opatrenia opísané v tomto dokumente predstavujú aktívne opatrenia trhu práce v rámci oprávnených opatrení stanovených v článku 7 nariadenia o EGF. Tieto opatrenia nenahrádzajú pasívne opatrenia sociálnej ochrany.

24. Belgické orgány poskytli požadované informácie o opatreniach, ktoré sú pre príslušný podnik povinné na základe vnútroštátneho práva alebo podľa kolektívnych dohôd. Potvrdili, že finančný príspevok z EGF nenahrádza žiadne z týchto opatrení.

Odhadovaný rozpočet

25. Odhadované celkové náklady sú 2 652 478 EUR, z čoho 2 575 900 EUR tvoria výdavky na personalizované služby a 76 578 EUR tvoria výdavky na činnosti súvisiace s prípravou, riadením, informovaním a propagáciou, kontrolou a podávaním správ.

26. Celková výška finančného príspevku požadovaného z EGF je 1 591 486 EUR (60 % celkových nákladov).

Opatrenia || Odhadovaný počet účastníkov || Odhadované náklady na účastníka (v EUR) (*) || Odhadované celkové náklady (v EUR) (*)

Personalizované služby (opatrenia podľa článku 7 ods. 1 písm. a) a c) nariadenia o EGF)

Prechod do iného zamestnania: (Orientation professionnelle) – Podpora/usmernenie/integrácia (Reconversion/Insertion) – Podpora pri hľadaní zamestnania (Dynamisation de la recherche d’emploi) || 910 150 || 2 054 300 || 1 869 000 45 000

Odborná príprava a rekvalifikácia: (Formations) – Integrovaná odborná príprava (Formations intégrées) – Odovzdávanie skúseností (Transmission d'expérience) || 300 10 || 1 713 300 || 513 900 3 000

Podpora podnikania: (Aide à la creation d'emploi) – Podpora zakladania podnikov (Autocreation d'emploi individuelle) – Podpora kolektívnych projektov (Soutien à l'emergence de projets colletifs) || 50 100 || 900 1 000 || 45 000 100 000

Medzisúčet (a): || – || 2 575 900

(100,0 %)

Príspevky a stimuly (opatrenia podľa článku 7 ods. 1 písm. b) nariadenia o EGF)

|| Medzisúčet (b): || – || 0

|| (0,00 %)

Opatrenia podľa článku 7 ods. 4 nariadenia o EGF

1. Prípravné činnosti, riadenie, kontrola a podávanie správ || – || 32 778

2. Informácie a propagácia: || – || 43 800

Medzisúčet (c): || – || 76 578

(2,9 %)

Celkové náklady (a + b + c): || – || 2 652 478

Príspevok z EGF (60 % celkových nákladov) || – || 1 591 486

(*) Z dôvodu zaokrúhľovania celkové sumy nepredstavujú presný súčet jednotlivých uvedených položiek.

Obdobie oprávnenosti výdavkov

27. Belgické orgány začali poskytovať personalizované služby dotknutým prijímateľom 1. januára 2014. Výdavky na opatrenia uvedené v bode 22 sú preto oprávnené na získanie finančného príspevku z EGF od 1. januára 2014 do 22. júla 2016.

28. Belgickým orgánom začali vznikať administratívne výdavky na vykonávanie EGF 1. januára 2014. Výdavky na činnosti súvisiace s prípravou, riadením, informovaním a propagáciou, kontrolou a vykazovaním budú preto oprávnené na finančný príspevok z fondu EGF od 1. januára 2014 do 22. januára 2017.

Doplnkovosť s opatreniami financovanými pomocou vnútroštátnych prostriedkov alebo prostriedkov Únie

29. Zdroje vnútroštátneho predbežného financovania alebo spolufinancovania sú tieto: Vykonané činnosti bude predbežne financovať FOREM. Oddelenia zodpovedné za prechod do iného zamestnania, odbornú prípravu poskytovanú FOREM-om a jeho partnermi spolufinancuje Valónsky región.

30. Belgické orgány potvrdili, že uvedené opatrenia, ktoré dostávajú finančný príspevok z EGF, nedostanú finančný príspevok aj z iných finančných nástrojov Únie.

31. V minulosti bola finančná podpora z ESF poskytnutá projektu (EnTrain – En Transition-Reconversion-Accompagnement) zameranému na vývoj pedagogických metód pre oddelenia zodpovedné za prechod do iného zamestnania vo všeobecnosti. Výsledky tohto projektu by pravdepodobne mohli byť užitočné pri vykonávaní plánovaných opatrení.

Postupy konzultácií s dotknutými prijímateľmi alebo ich zástupcami, alebo sociálnymi partnermi, ako aj miestnymi a regionálnymi orgánmi

32. Belgické orgány uviedli, že koordinovaný balík personalizovaných služieb bol vypracovaný po konzultácii s dotknutými prijímateľmi a so sociálnymi partnermi. Uvedené opatrenia sú výsledkom mnohých diskusií a prípravných stretnutí, ktoré sa konali od februára 2014 do júna 2014 s rôznymi zainteresovanými sociálnymi partnermi.

33. Oddelenie zodpovedné za prechod do iného zamestnania (cellule de reconversion) bolo zriadené osobitne ako súčasť právnych záväzkov vyplývajúcich z postupu hromadného prepúšťania. Oddelenie zodpovedné za prechod do iného zamestnania riadi výbor, ktorý združuje zástupcov valónskych verejných služieb zodpovedných za zamestnanosť a odbornú prípravu, ako aj zástupcov FOREM-u, odborov a organizácií rezortnej odbornej prípravy.

Systémy riadenia a kontroly

34. Žiadosť obsahuje podrobný opis systému riadenia a kontroly, ktorý špecifikuje povinnosti zainteresovaných subjektov. Riadiaci výbor, zložený zo všetkých organizácií zapojených do realizácie opatrení v rámci EGF, ručí za následné monitorovanie a koordináciu. Finančný príspevok z EGF budú riadiť a kontrolovať tie isté subjekty ako v prípade Európskeho sociálneho fondu. Jeden subjekt v rámci agentúry ESF federácie Valónsko-Brusel (predtým francúzske spoločenstvo v Belgicku) bude vystupovať ako riadiaci orgán a iný nezávislý subjekt v rámci agentúry ESF ako platobný orgán. Generálny sekretariát federácie Valónsko-Brusel bude vystupovať ako certifikačný orgán a FOREM ako sprostredkovateľ.

Záväzky poskytnuté zo strany príslušného členského štátu

35. Belgické orgány poskytli všetky potrebné uistenia, že:

– sa v prístupe k navrhovaným opatreniam a ich vykonávaniu budú dodržiavať zásady rovnakého zaobchádzania a nediskriminácie,

– boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania[15],

– navrhované opatrenia nebudú predmetom finančnej podpory z iných fondov alebo finančných nástrojov Únie a zabráni sa dvojitému financovaniu,

– navrhované opatrenia budú dopĺňať opatrenia financované zo štrukturálnych fondov,

– finančný príspevok z EGF bude v súlade s procesnými a hmotnými pravidlami Únie o štátnej pomoci.

VPLYV NA ROZPOČET

Návrh rozpočtu

36. EGF neprekročí maximálnu ročnú sumu 150 miliónov EUR (v cenách z roku 2011), ako sa to stanovuje v článku 12 nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020[16].

37. Po preskúmaní žiadosti vzhľadom na podmienky stanovené v článku 13 ods. 1 nariadenia EGF a s ohľadom na počet dotknutých prijímateľov, navrhované opatrenia a odhadované náklady Komisia navrhuje mobilizovať z EGF sumu 1 591 486 EUR, ktorá predstavuje 60 % celkových nákladov na navrhované opatrenia, s cieľom poskytnúť finančný príspevok v súvislosti so žiadosťou.

38. Navrhované rozhodnutie mobilizovať prostriedky EGF prijmú spoločne Európsky parlament a Rada, ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[17].

Súvisiace akty

39. Súčasne s predložením svojho návrhu rozhodnutia o mobilizácii prostriedkov z EGF Komisia predloží Európskemu parlamentu a Rade návrh na presun sumy vo výške 1 591 486 EUR do príslušného rozpočtového riadku.

40. Zároveň s prijatím tohto návrhu rozhodnutia o mobilizácii prostriedkov EGF Komisia prijme rozhodnutie o finančnom príspevku prostredníctvom vykonávacieho aktu, ktorý nadobudne účinnosť dňom, keď Európsky parlament a Rada prijmú navrhované rozhodnutie o mobilizácii prostriedkov EGF.

Návrh

ROZHODNUTIE EURÓPSKEHO PARLAMENTU A RADY

o mobilizácii prostriedkov Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2014/012 BE/ArcelorMittal)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1309/2013 zo 17. decembra 2013 o Európskom fonde na prispôsobenie sa globalizácii (2014–2020) a o zrušení nariadenia (ES) č. 1927/2006[18], a najmä na jeho článok 15 ods. 4,

so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[19], a najmä na jej bod 13,

so zreteľom na návrh Európskej komisie,

keďže:

(1) Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu vážnych štrukturálnych zmien v usporiadaní svetového obchodu v dôsledku globalizácie, z dôvodu pokračovania celosvetovej finančnej a hospodárskej krízy, ktorou sa zaoberá nariadenie (ES) č. 546/2009[20], či z dôvodu novej svetovej finančnej a hospodárskej krízy, a pomôcť im pri ich opätovnom začleňovaní sa na trh práce.

(2) EGF neprekročí maximálnu ročnú sumu 150 miliónov EUR (v cenách z roku 2011), ako sa stanovuje v článku 12 nariadenia Rady (EÚ, Euratom) č. 1311/2013.

(3) Belgicko 22. júla 2014 predložilo žiadosť o mobilizáciu prostriedkov EGF v súvislosti s prepúšťaním[21] v spoločnosti ArcelorMittal Liège S.A. v Belgicku a doplnilo ju o dodatočné informácie, ako sa uvádza v článku 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z EGF podľa článku 13 nariadenia (EÚ) č. 1309/2013.

(4) Preto by sa v súvislosti so žiadosťou predloženou Belgickom mali mobilizovať prostriedky z EGF s cieľom poskytnúť finančný príspevok vo výške 1 591 486 EUR,

PRIJALI TOTO ROZHODNUTIE:

Článok 1

V rámci všeobecného rozpočtu Európskej únie na rozpočtový rok 2015 sa mobilizujú prostriedky Európskeho fondu na prispôsobenie sa globalizácii (EGF) s cieľom poskytnúť sumu 1 591 486 EUR vo forme viazaných a platobných rozpočtových prostriedkov.

Článok 2

Toto rozhodnutie sa uverejní v Úradnom vestníku Európskej únie.

V Bruseli

Za Európsky parlament Za Radu

predseda predseda

[1] Ú. v. EÚ L 347, 20.12.2013, s. 855.

[2] Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1).

[3] V súlade s článkom 7 ods. 4 nariadenia (EÚ) č. 1309/2013.

[4] Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34).

[5] V zmysle článku 3 písm. a) nariadenia o EGF.

[6] Zdroj: World Steel Association, Steel Statistical Yearbook 2014 (Svetové oceliarske združenie, štatistická ročenka 2014).

[7] Kumulovaná ročná miera rastu.

[8] Pozri oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Akčný plán pre konkurencieschopný a udržateľný oceliarsky priemysel v Európe [COM(2013) 407].

[9] Pozri databázu EGF k dispozícii na http://ec.europa.eu/social/main.jsp?catId=582.

[10] Prípady EGF/2009/022 BG/Kremikovtsi (žiadosť zamietnutá Komisiou), EGF/2012/010 RO/Mechel [rozhodnutie COM(2014) 255 final zo 7.5.2014], EGF/2013/007 BE Hainaut steel (Duferco-NLMK) [COM(2014)...], EGF/2013/002 BE/Carsid [COM(2014)...].

[11] Prípad EGF/2010/007 AT/Steiermar-Niederösterreich. Rozhodnutie 2011/652/EÚ z 27. septembra 2011 (Ú. v. EÚ L 263, 7.10.2011, s. 9).

[12] Zdroj: FOREM.

[13] Oddelenie zodpovedné za prechod do iného zamestnania (cellule de reconversion) bolo zriadené osobitne ako súčasť právnych záväzkov vyplývajúcich z postupu hromadného prepúšťania.

[14] IFAPME (Institut wallon de Formation en Alternance et des indépendants et Petites et Moyennes Entreprises) je verejný inštitút odbornej prípravy, ktorý zabezpečuje duálnu odbornú prípravu súvisiacu so zamestnaním vo forme učňovského vzdelávania, ako aj osobitné kurzy pre manažérov MSP.

[15] Finančný príspevok z EGF umožní belgickým orgánom rozšíriť poskytovanie služieb súvisiacich s prechodom do iného zamestnania nad rámec predpísaných období a zároveň realizovať dodatočné opatrenia. Pri výpočte nákladov pridelených z EGF belgické orgány zohľadnia opatrenia, ktoré sa realizovali počas zákonom predpísaného obdobia (toto sa vzťahuje len na opatrenie „Prechod do iného zamestnania (podpora/usmernenie/integrácia)“. Počet hodín služieb súvisiacich s prechodom do iného zamestnania poskytnutých počas predpísaného obdobia sa odpočíta od celkového počtu hodín služieb súvisiacich s prechodom do iného zamestnania, na ktoré má každý cieľový príjemca nárok.

[16] Ú. v. EÚ L 347, 20.12.2013, s. 884.

[17] Ú. v. EÚ C 373, 20.12.2013, s. 1.

[18] Ú. v. EÚ L 347, 20.12.2013, s. 855.

[19] Ú. v. EÚ C 373, 20.12.2013, s. 1.

[20] Ú. v. EÚ L 167, 29.6.2009, s. 26.

[21] V zmysle článku 3 písm. a) nariadenia o EGF.